Oscars uitgestel weens Covid-19(Foto: Matt Sayles/Invision/AP, File) Volgende jaar se seremonie vir die Oscar-toekennings (Academy Awards) is met twee maande uitgestel weens die uitwerking van die Covid-19-pandemie op Amerika. Dié seremonie sou op 28 Februarie plaasgevind het, maar vind nou eers op 25 April plaas, berig die BBC. Die sperdatum waarteen films bekendgestel moet word om vir dié toekennings in aanmerking te kom, is ook van 31 Desember na 25 April uitgestel. In aansluiting hierby is die Britse Academy Awards (Baftas) tot 11 April uitgestel. “Die Covid-19-pandemie het reeds werk aan verskeie films tot ŉ stilstand gedwing. Hierdie uitstel is ŉ welkome verligting vir dié films wat nou nie meer voor die einde van die jaar bekendgestel kan word nie,” het ŉ Oscar-paneellid aan Variety gesê. Dit is nog nie bekend of die seremonie virtueel of regstreeks sal plaasvind nie. Die Oscar-toekennings is nog net drie keer vantevore uitgestel – weens die vloede in Los Angeles in 1938, ná die sluipmoord op dr. Martin Luther King jr. in 1968, asook die gepoogde sluipmoord op oudpres. Ronald Reagan in 1981. Amerika het teen Dinsdagoggend 2,1 miljoen Covid-19-gevalle aangeteken, die meeste ter wêreld. Volgens die webwerf Worldometers is 118 286 mense reeds in Amerika weens Covid-19 dood. Wêreldwyd is meer as 8 miljoen gevalle aangeteken. Brasilië het die naasmeeste gevalle (888 271), dan Rusland (536 484) en Indië (332 424).